Broj: 711-I-506-M-41/22-03-17

Zagreb, 4. veljače 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev obveznika Vladimira Fresla, direktora trgovačkog društva Lipovica d.o.o. do 29. listopada 2021.,** za davanjem mišljenja Povjerenstva, na 157. sjednici, održanoj 4. veljače 2022., daje sljedeće:

**MIŠLJENJE**

1. **Na obveznika** **Vladimira Fresla, direktora trgovačkog društva Lipovica d.o.o. do 29. listopada 2021., primjenjuju se ograničenja i zabrane propisane odredbama ZSSI/21-a.**
2. **Obveznik se nakon prestanka obnašanja dužnosti direktora trgovačkog društva Lipovica d.o.o. može zaposliti kao direktor (član uprave) u drugom trgovačkom društvu u većinskom državnom vlasništvu, jer se na njega zbog nepropisanog prava na naknadu plaće ne primjenjuje ograničenje iz članka 22. stavka 2. ZSSI/21-a, a ukoliko je eventualno bilo poslovnih odnosa između tih trgovačkih društava, niti ograničenje iz članka 23. stavka 1. ZSSI/21-a, jer se u svezi s člankom 23. stavkom 3. Zakona radi o društvu u većinskom državnom vlasništvu.**
3. **Nema nikakvog ograničenja propisanog ZSSI/21-em da se obveznik nakon prestanka obnašanja dužnosti direktora trgovačkog društva Lipovica d.o.o. zaposli u drugom trgovačkom društvu u većinskom državnom ili privatnom vlasništvu na radnom mjestu koje nije upravljačko ako između tih trgovačkih društava nije bilo poslovnih odnosa, a ukoliko je istih eventualno bilo, s obzirom da nije imao pravo na naknadu plaće propisanu odredbama posebnih zakona, sukladno članku 23. stavku 5. Zakona, u odnosu na njega ne primjenjuje se ni ograničenje iz članka 23. stavka 2. ZSSI/21-a.**
4. **Obveznik se nakon prestanka obnašanja dužnosti direktora trgovačkog društva Lipovica d.o.o. može zaposliti kao direktor (član uprave) u trgovačkom društvu u privatnom vlasništvu, jer se na njega zbog nepropisanog prava na naknadu plaće ne primjenjuje ograničenje iz članka 22. stavka 2. ZSSI/21-a.**
5. **Ukoliko je eventualno postojao poslovni odnos između društva Lipovica d.o.o. i trgovačkog društva u privatnom vlasništvu, obveznik se sukladno članku 23. stavku 1. ZSSI/21-a tijekom razdoblja od 18 mjeseci od prestanka obnašanja dužnosti ne može zaposliti na upravljačkoj funkciji u tom privatnom trgovačkom društvu, ali mu Povjerenstvo može dati suglasnost iz članka 23. stavka 6. Zakona, ako iz okolnosti konkretnog slučaja proizlazi da ne postoji sukob interesa.**

Obrazloženje

Zahtjev za davanjem mišljenja Povjerenstva podnio je Vladimir Fresl, direktor trgovačkog društva Lipovica d.o.o. do 29. listopada 2021. U knjigama ulazne pošte Povjerenstva zahtjev je zaprimljen 26. siječnja 2022. pod poslovnim brojem 711-U-1207-M-41/22-01-3, povodom kojeg se vodi predmet broj M-41/22.

Uvidom u Registar dužnosnika koji ustrojava i vodi Povjerenstvo, utvrđeno je da je Vladimir Fresl obnašao dužnost direktora trgovačkog društva Lipovica d.o.o. do 29. listopada 2021. te da od tada ne obnaša drugu dužnost iz članka 3. ZSSI/21-a.

Člankom 3. stavkom 1. podstavkom 39. ZSSI/21-a propisano je da su predsjednici i članovi uprava trgovačkih društava u kojima Republika Hrvatska ima većinski udio te predsjednici i članovi uprava trgovačkih društava kojima su većinski vlasnici trgovačka društva u kojima većinski udio ima Republika Hrvatska obveznici u smislu navedenog zakona, stoga je Vladimir Fresl povodom obnašanja dužnosti direktora trgovačkog društva Lipovica d.o.o., dužan postupati sukladno odredbama ZSSI/21-a.

Člankom 8. stavkom 3. i 4 ZSSI/21-a propisano je da su dužnosnici u slučaju dvojbe predstavlja li neko ponašanje povredu odredba tog Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

U podnesenom zahtjevu obveznik navodi da je dana 29. listopada 2021. opozvan s funkcije direktora trgovačkog društva Lipovica d.o.o., koje je bilo u većinskom vlasništvu države te da je 15. siječnja 2022. prestao biti zaposlenik istog društva, od kada je nezaposlen. Navodi da nema pravo niti koristi naknadu plaće nakon prestanka dužnosti koja bi bila propisana posebnim zakonom.

Obveznik traži mišljenje Povjerenstva primjenjuje li se na njega ZSSI/21 ili Zakon o sprječavanju sukoba interesa („Narodne novine“ broj 26/11., 12/12., 126/12., 48/13, 57/15. i 98/19., u daljnjem tekstu: ZSSI/11), može li se zaposliti na mjestu direktora – člana uprave društva u drugom trgovačkom društvu koje je u većinskom državnom vlasništvu ili na drugom radnom mjestu koje nije upravljačko, kao i može li se zaposliti na mjestu direktora – člana uprave društva u drugom trgovačkom društvu koje je u većinskom privatnom vlasništvu.

Na dodatno traženje Povjerenstva, obveznik je precizirao da je s danom 29. listopada 2021. prestao biti obveznikom iz razloga što je trgovačko društvo Lipovica d.o.o. prestalo biti u većinskom vlasništvu države te iz razloga njegova opoziva, te ističe da nije imao pravo na naknadu plaće nakon prestanka mandata, već je primio otpremninu u visini 2,5 mjesečnih plaća.

Člankom 18. stavkom 1. ZSSI/21-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, niti mogu obavljati poslove upravljanja u poslovnim subjektima.

Člankom 22. stavkom 2. ZSSI/21-a propisano je da se obveze iz članka 18. toga Zakona primjenjuju na obveznike koji imaju pravo na naknadu plaće nakon prestanka dužnosti propisane posebnim zakonima za vrijeme trajanja prava na naknadu.

Člankom 23. stavkom 1. ZSSI/21-a propisano je da obveznici ne smiju prihvatiti imenovanje na upravljačke funkcije u pravnoj osobi s kojom je tijelo javne vlasti u kojem je obveznik obnašao dužnost za vrijeme obnašanja dužnosti bila u poslovnom odnosu ili su nad njom obavljali nadzorne funkcije, a nije drukčije propisano posebnim zakonom. Navedeno ograničenje primjenjuje se 18 mjeseci nakon prestanka obavljanja dužnosti.

Člankom 23. stavkom 2. ZSSI/21-a propisano je da obveznici koji prema posebnim zakonima uživaju pravo na naknadu plaće nakon prestanka dužnosti ne smiju stupiti u radni odnos u pravnoj osobi ako je ista bila u poslovnom odnosu s tijelom javne vlasti u kojem je obveznik obnašao dužnost, ako prema posebnom zakonu, na temelju prethodno sklopljenog sporazuma odnosno ugovora s bivšim poslodavcem, imaju pravo povratka na isto ili odgovarajuće radno mjesto.

Sukladno članku 23. stavku 3. ZSSI/21-a iznimno od ograničenja propisanog u stavku 1. članka 23., navedeno ograničenje ne odnosi se na predsjednike i članove uprava trgovačkih društava koja su u većinskom državnom vlasništvu, ako se radi o njihovu imenovanju za članove upravnih tijela i nadzornih odbora drugih trgovačkih društava u većinskom državnom vlasništvu, pri čemu ne mogu obnašati dužnost u više od jednog trgovačkog društva.

Člankom 23. stavkom 5. ZSSI/21-a propisano je da se ograničenje iz stavka 2. primjenjuje za vrijeme trajanja prava na naknadu plaće nakon prestanka dužnosti propisane posebnim zakonima.

Prema članku 23. stavku 6. ZSSI/21-a, u slučaju iz stavaka 1. i 2. toga članka, Povjerenstvo će obvezniku dati suglasnost za imenovanje, izbor ili sklapanje ugovora, ako iz okolnosti konkretnog slučaja proizlazi da ne postoji sukob interesa, te će ga o suglasnosti obavijestiti u roku od 15 dana od dana zaprimanja zahtjeva obveznika.

Obveznik je dužnost direktora trgovačkog društva Lipovica d.o.o. prestao obnašati 29. listopada 2021., kada je opozvan, pri čemu je isto trgovačko društvo prestalo biti u većinskom vlasništvu države.

Obzirom da je ZSSI/11 prestao važiti stupanjem na snagu novog Zakona dana 25. prosinca 2021., na Vladimira Fresla se od navedenog dana u pogledu propisanih ograničenja i zabrana koja obvezuju i nakon prestanka obnašanja navedene dužnosti primjenjuju odredbe ZSSI/21-a.

Imajući u vidu da obveznik nakon prestanka obnašanja dužnosti direktora trgovačkog društva Lipovica d.o.o. nema pravo na naknadu plaće propisanu posebnim zakonima, obveznik se sukladno odredbi članka 22. stavka 2. ZSSI/21-a može zaposliti kao direktor (član uprave) u drugom trgovačkom društvu u većinskom državnom vlasništvu, jer se na njega ne primjenjuje ograničenje iz navedenog članka Zakona.

Ukoliko je eventualno bilo poslovnih odnosa između trgovačkog društva Lipovica d.o.o. i drugog trgovačkog društva u državnom vlasništvu, u ovoj se situaciji ne primjenjuje ni ograničenje iz članka 23. stavka 1. ZSSI/21-a, jer se u svezi s člankom 23. stavkom 3. Zakona radi o društvu u većinskom državnom vlasništvu u kojem bi se obveznik zaposlio na funkciji direktora.

U odnosu na zapošljavanje nakon prestanka obnašanja navedene dužnosti u drugom trgovačkom društvu u većinskom državnom ili privatnom vlasništvu na radnom mjestu koje nije upravljačko, nema nikakvog ograničenja propisanog ZSSI/21-em ukoliko između tih trgovačkih društava nije bilo poslovnih odnosa, a ukoliko je istih eventualno bilo, s obzirom da nije imao pravo na naknadu plaće koja bi bila propisana odredbama posebnih zakona, sukladno članku 23. stavku 5. Zakona, ne primjenjuje se ni ograničenje iz članka 23. stavka 2. ZSSI/21-a.

Nadalje, vezano za zapošljavanje na funkciju direktora (člana uprave) u trgovačkom društvu u privatnom vlasništvu, obveznik se nakon prestanka obnašanja dužnosti direktora trgovačkog društva Lipovica d.o.o. može zaposliti na istu funkciju, jer se na njega niti u ovoj situaciji zbog nepropisanog prava na naknadu plaće ne primjenjuje ograničenje iz članka 22. stavka 2. ZSSI/21-a.

Međutim, ukoliko je eventualno postojao poslovni odnos između društva Lipovica d.o.o. i trgovačkog društva u privatnom vlasništvu u kojem bi se zaposlio na upravljačkoj funkciji, obveznik se sukladno članku 23. stavku 1. ZSSI/21-a tijekom razdoblja od 18 mjeseci od prestanka obnašanja dužnosti direktora trgovačkog društva Lipovica d.o.o. ne može zaposliti u privatnom trgovačkom društvu, ali mu Povjerenstvo može dati suglasnost iz članka 23. stavka 6. Zakona, ako iz okolnosti konkretnog slučaja proizlazi da ne postoji sukob interesa.

Slijedom navedenog Povjerenstvo je dalo mišljenje kao što je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznik Vladimir Fresl, elektroničkom dostavom
2. Objava na internetskoj stranici Povjerenstva
3. Pismohrana